E L Ő T E R J E S Z T É S

**Szombathely Megyei Jogú Város Közgyűlése Oktatási és Szociális Bizottsága**

**2017. április 26-i ülésére**

**Javaslat fogyatékos személyek számára információs pontok kialakítására szolgáló projektben való együttműködésre**

Az Emberi Erőforrás Fejlesztési Operatív Program keretében (EFOP) került meghirdetésre kiemelt projektként „A fogyatékos személyek számára nyújtott szakmai- és közszolgáltatások hozzáférhetőségének kialakítása, fejlesztése” című konstrukció. (Kódszám: EFOP-1.9.2.) A konstrukció célja a fogyatékosságból adódó igényekre reagáló közszolgáltatások fejlesztése: a közszolgáltatásokhoz való hozzáférés javítása, tanácsadó hálózat kialakítása, információnyújtás, új szolgáltatások kialakítása, a jelenleg elérhető szolgáltatások fejlesztése. A projekt keretében kialakítandó információs pont család és gyermekjóléti központokban kell, hogy megvalósuljon.

A Fogyatékos Személyek Esélyegyenlőségéért Közhasznú Nonprofit Kft. Szombathelyen már megtekintette a Pálos Károly Szociális Szolgáltató Központ és Gyermekjóléti Szolgálat intézményét, s az intézmény Szőllősi sétány 36. szám alatti telephelyen látja megvalósíthatónak a projektet.

Az Emberi Erőforrások Minisztériuma Szociális Ügyekért és Társadalmi Felzárkózásáért Felelős Államtitkárság, valamint a Fogyatékos Személyek Esélyegyenlőségéért Közhasznú Nonprofit Kft. írásbeli tájékoztatása szerint a projekt biztosítja az információs pontban alkalmazandó két új tanácsadó munkatárs:

- heti 40 órás bér és járulékfedezetét,

- irodatechnikai eszközeit,

- arányos havi rezsiköltségét,

- a tanácsadáshoz kapcsolódó utazási költségeket.

A projektgazda és a fenntartó között 3 éves időtartamra jön létre együttműködés, a projektben való részvétel önrészt nem igényel.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. április „ ”**

 **/:Koczka Tibor:/**

**HATÁROZATI JAVASLAT**

**.…/2017. (IV. 26.) OSzB. számú határozat**

1. A Bizottság javasolja, hogy Szombathely Megyei Jogú Város Közgyűlése járuljon hozzá ahhoz, hogy a Pálos Károly Szociális Szolgáltató Központ és Gyermekjóléti Szolgálat, az előterjesztésben megfogalmazott feltételekkel, bekapcsolódhasson „A fogyatékos személyek számára nyújtott szakmai- és közszolgáltatások hozzáférhetőségének kialakítása, fejlesztése” című EFOP 1.9.2-es projektbe.
2. A Bizottság javasolja a Közgyűlésnek, hatalmazza fel a polgármestert, hogy a Fogyatékos Személyek Esélyegyenlőségéért Közhasznú Nonprofit Kft.– vel, mint a projekt lebonyolítójával az írásbeli együttműködést megkösse.

**Felelősök:** Dr. Puskás Tivadar, polgármester

 Koczka Tibor alpolgármester

Dr. Károlyi Ákos jegyző

(A végrehajtás előkészítéséért:

Dr. Bencsics Enikő az Egészségügyi és Közszolgálati Osztály vezetője

Kulcsár Lászlóné a Pálos Károly Szociális Szolgáltató Központ és Gyermekjóléti Szolgálat intézményvezetője)

**Határidő:** azonnal